*Дечја недеља 2019.*

**СУНЦЕ И МЕСЕЦ**

Аутор: Наташа Крстић, ученица 6. разреда,, у сарадњи са наставницом

Милицом Стојиљковић

**Лица**

Приповедач 1: Николина Алексић

Приповедач 2: Николина Петковић

Краљица Месеца: Софија

Краљица Сунца: Наташа

Сарадница краљице Сунца: Анастасија

Сарадница краљице Месец: Лана

Девојчица: Данијела

Дечак: Немања Пешић

Вила 1: Сара Радуловић

Вила 2: Сара Крстић

Докторка: Луна

Медицинска сестра: Ана

**I чин**

**Прва појава**

Приповедач 1: Какву сам причу чула ноћас у сновима! Јао, па то је предивно! Причу о настанку дана и ноћи. (Можда до сада нисте чули ову причу; искрено, нисам ни ја.) Било је то у давна времена када су живеле две краљице – краљица Сунца и краљица Месеца.

Приповедач 2: Две прелепе звезде – нежна и плава – Месец и сјајна и ужарена – Сунце. Звале су се краљица Месеца Луна и краљица Сунца Сунчица. Живеле су сложно, попут сестара. Изненада, једном приликом, десила се свађа међу њима, никако нису могле да се сложе око једне ствари...

**Друга појава**

Краљица Месеца (улази и разговара са својом Сарадницом о проблему који је настао): Стварно не разумем како она замишља све ово. Шта год да ради, никад прво не сагледа чињенице, већ све одмах на своју руку. Пих! Али добро, идемо на састанак, па ћемо видети.

Сарадница краљице Месеца: Слажем се, Ваша висости.

(Полазе.)

**Трећа појава**

Краљица Сунца: Извините, надам се да не касним!

Краљица Месеца: Не брини се, не касниш. (Уздигнуте главе.) Изволи, седи!

Сарадница краљице Месеца: Мислим да бисмо могле да почнемо.

Краљица Сунца: Не знам шта да почнемо, јер сви знамо да сам, наравно, Ја, у праву.

Краљица Месеца: Ниси ти увек у праву.

Краљица Сунца: Ја сам извор светлости и топлоте у свачијем животу. Нормално је да сам ја увек у праву.

Краљица Месеца: Е па, није баш тако. Свако дете, на пример, заслужује леп и миран сан. Такође, требало би да се буди са Сунцем сваки дан. Ниси у потпуности у праву, дакле.

Краљица Сунца: Видиш, и сама признајеш, Луна, требало би да по цели дан – сваки дан –сијам и светлим да бих зрачила дечије детињство.

Краљица Месеца: Није баш тако, драга Сунчице. Како ће онда деца имати бујну машту и велике снове, помисли мало и на то.

(Њихов разговор бива прекинут.)

**Четврта појава**

Сарадница краљице Сунца: Опростите, моја краљице, стигле су веома важне вести за Вас. Добили смо поруку из Земље снова у којој кажу да се тамо, управо, у овом тренутку, свађају два сна, али је проблем што дан не прелази у ноћ и онда се сан не развија по плану. (Скрушена, забринутог лица.) Погледајте! (Пружа јој писмо.)

Краљица Месеца: Хвала! (Гледа.) Ево, погледај, Сунчице.

Краљица Сунца: Добро, видим. Ипак, и даље сам истог мишљења. (Препотентно.)

Краљица Месеца: Свако има право на сопствено мишљење. Одрасли, наравно, али и деца чак. Такође, Сунчице, немој игнорисати чињеницу да свако дете има право на сан, на здравље, да одморан одлази у школу.

Краљица Сунца (размишља): Попустићу мало. Слажем се да свако дете има права, па их морамо уважити. Смиловаћу се.

**II чин**

**Прва појава**

СНОВИ

Приповедач 2: Неки кажу да се снови не остварују и да не могу постати јава, али не верујте у потпуности. Све је могуће ако то јако желите и сањате о томе.

Приповедач 1: Зато, децо, чврсто сањајте у вашој Земљи снова. Нека вас валови маште носе у различите авантуре.

Девојчица (легне у кревет и прозева се пре него што заспи): О, како су дивне оне виле што сам данас видела у сликовници. Баш ме занима како су тако лепе... Кад бих могла бити попут виле! Добра и од помоћи свима. Ах!

Дечак (легне са друге стране): Доктори су тако хумани. Волео бих да једног дана будем хуман и образован као моја докторка.

**Друга појава**

(Деца заспу и наилазе снови, стају покрај њих. Виле долазе са једне стране бине. Докторка и медицинска сестра долазе са друге стране.)

Вила: О, колегинице, откуд Ви овде?

Докторка: Ми смо на дужности, као увек. А ви?

Вила 2: Ми смо уживале у поподневном чају када је одједном зазвонио вилински телефон. И ето нас – зачас!

Деца (буде се, изненађена): Докторко за проблеме! Виле! Откуд ви овде?!

Снови (Виле и Докторка): Дошле смо да неко време проведемо са вама.

Девојчица: Јао, дивно! Седите, испричајте нам како је у Земљи снова.

Вила 1: Дивно је у земљи снова. Ипак, поред тога што је лепо и бескрајно, има и понеких мана у Маштограду. Испричаћу вам касније. Докторка је хтела нешто да исприча.

Дечак: Стварно?

Медицинска сестра: Да, да, послушајте нашу „Докторку за проблеме”.

Докторка:

 „Онај што говори

 Лепе речи

 Онај што осмехом

 Све муке лечи

Изводи децу

Из мрачне шуме

Онај што схвата

И све разуме

Онај што ништа

Ником не брани

Пун добре воље

На дечјој страни

Онај што увек

Зна приче бајне

Онај што чува

дечје тајне

Онај што пркоси

Лаву и тигру

Што воли песму

И воли игру

Онај што сјајем

Победи таму

Замени друга

Тату и маму

И када греши

Он ведро греши

Ал' све проблеме

Дечје реши

Онај што деци

Поклања време

Зове се ДОКТОР

ЗА ПРОБЛЕМЕ

Медицинска сестра: А ја сам спремила једну инјекцију за решавање дечијих проблема. Забошћемо је овде и они ће нестати! (Узима јастук и инјекцију забада у њега.)

Дечак: Како сте дивни, драга докторко! Запамтио сам Ваше речи.

Девојчица: Али, виле, нисте ми испричале шта је лоше у Маштограду. Како тамо може бити лоше? (Тужно.)

Вила 2: Мана Земље ваших снова јесте неслога Краљице Сунца и Краљице Месеца. Још увек се нису договориле колико ће трајати ноћ, а колико дан. Због тога је настао сукоб.

Вила 1: Краљица Сунца много воли дружење са децом, па је због тога још неодлучна у вези са тим када ће престати дан.

Девојчица: Написаћу јој писмо. Да ли бисте јој однели поруку? Можда ће помоћи у њеној одлуци.

Вила 1: Наравно.

(Девојчица пише писмо и предаје га Вили 1.)

Девојчица: Хвала вам! (Окреће се и намешта за спавање. Дечак такође.)

(Вила 2 долази испред поштанског сандучета и убацује га.)

**III чин**

**Прва појава**

Сарадница краљице Сунца: Краљице, стигло је писмо за Вас!

Краљица Сунца: Донеси ми да погледам. (Гледа писмо.) Па то је писмо од девојчице из људског света. Чекај да видим шта каже. (Чита писмо, замишљено.)

Краљица Месеца: Шта пише у писму, Сунчице?

Краљица Сунца: Хм. Мислим да је време да урадим исправну ствар. Послушаћу и тебе и девојчицу, али и сву децу овог света. Допустићу да половину времена буде дан, а половину ноћ. Владаћемо заједно. Ипак би требало поштовати права свих.

„Ако је са правима све чисто,

Моја је обавеза света

Да другима омогућим исто

И никоме не сметам.” (Љ. Ршумовић)

Краљица Месеца: Племенито с твоје стране. Мало си тврдоглава, али деца су допрла до твог срца. Драго ми је што је тако.

„Кад час куцне да (дете) исходи

И угледа светло дање,

Нек ужива у слободи,

Нек га чека благостање.” (Љ. Ршумовић)

**Друга појава**

Приповедач 2: И тако су настали дан и ноћ, Сунце и Месец, слога и љубав.

„Биће правде на свету

И знања и лепоте

Деца ће спасти планету

Од мржње и простоте.” (Љ. Ршумовић)

(На сцену излазе сви и поклањају се, узвикујући углас: Нек право свако – дете ужива лако!)

К Р А Ј